Iyo in tee fariseo ma ja nani de Nicodemo,
te in tee kanuu xeen neꞌun ñayii judío ma kúu de.
Tee yaꞌa,
ni kii de nuu iyo Jesús ma in jakuaa,
te jiñaꞌa de:
―‍Teskuaꞌa,
ka jini sa ja nuu Suꞌsi ma vee ni ja kaxtnuꞌu ni nuu ñayii a,
vaa masu na in kúu saꞌa milagru saꞌa ni a,
nú masu iyo i jiꞌin Suꞌsi ma ―‍kúu de jiñaꞌa de.
Te ni ndakoneꞌe Jesús ma,
te jiñaꞌa ya:
―‍Ja ndaa ja ndaa káꞌan sa,
nú na in ma ndakâku jaa i,
masu kuu kuni i nuu tatnuni Suꞌsi ma ―‍kúu ya jiñaꞌa ya.
Te jiñaꞌa Nicodemo ma:
―‍¿Xi kuu ja in ñayii nijaꞌnu ma,
te ndakâku jaa i in‑ka jichi?
¿Kuu ndivi i chii siꞌi i ma te ndakâku jaa i in‑ka jichi?
―‍kúu de jiñaꞌa de.
Te ni ndakoneꞌe Jesús ma:
―‍Ja ndaa ja ndaa káꞌan sa,
nú na in ma kâku jiꞌin ndute jiꞌin Xtumani Ndios ma,
masu kuu kuni i nuu tatnuni Suꞌsi ma.
Ñayii ni kâku nuu siꞌi i ma chi yikikuñu‑ni kúu i.
Kovaa ñayii ni ndakâku jaa ja saꞌa Xtumani Ndios ma,
ni ndujaa anua i ma nuu Suꞌsi ma.
Máko kun‑nenu ini ni ja káꞌan sa ja jiniñuꞌu ja jin ndakâku jaa ni.
Vaa jini ni ja yiꞌi kajin ma nuu kúni maa i ma,
te jinisoꞌo o ja kúu yuꞌu i ma,
kovaa masu jini o nde ichi vee i nde ichi kuaꞌan i.
Sukan kúu ñayii ndákâku jaa ja saꞌa Xtumani Ndios ma ―‍kúu ya jiñaꞌa ya.
Nicodemo ma,
ni ndakakan‑tnuꞌu de in‑ka jichi:
―‍¿Naxe kúu ja káꞌan ni a?
―‍kúu de jiñaꞌa de.
Te Jesús ma,
ni ndakoneꞌe ya:
―‍Ndijin ja in teskuaꞌa ñuu Israel ya kúu ni,
te ¿ñatuu jini ni ja káꞌan sa a?
Ja ndaa ja ndaa káꞌan sa,
ja ja ka jini sa a ka kaꞌan sa,
jiꞌin ja ka ndeꞌya sa a,
te ka ndakaꞌan sa a,
kovaa masu ka kandija ni ja ka ndakaꞌan sa a.
Nú ma jin kandija ni tnaꞌa ja káꞌan sa a sukan kúu ñuu ñayivi a,
¿naxe jin kandija ni nuna kaꞌan sa sukan kúu andivi ma?
Masu na in ni kaa andivi ma,
nú masu ja maa iya ni kenda ñayivi ñuu ñayivi a,
ja iyo ya andivi ma.
Sukan ni saꞌa Moisés ma,
ja ni ndoneꞌe sukun de in koo nani‑maa kaa kúu ti nuu masu nawa kuiti iyo ma,
sukan jiniñuꞌu ja iya ni kenda ñayivi ñuu ñayivi a,
jin ndoneꞌe sukun i ya,
sukan‑vaꞌa nú na in na kandija i ya ma,
masu skenaa i maa i,
suꞌva koteku i ni‑kani ni‑jika ―‍kúu ya jiñaꞌa ya.
Suꞌsi ma,
ni kutoo xeen ya ñayii ka iyo ñuu ñayivi a,
te ni tetniñu ya Saꞌya maa in maa tnuꞌu‑ni ya ma,
sukan‑vaꞌa nú na in na kandija ya ma,
te masu skenaa i maa i,
suꞌva ndaniꞌi taꞌvi i te koteku i ni‑kani ni‑jika.
Vaa Suꞌsi ma,
masu ni tetniñu ya Saꞌya ya ma ñuu ñayivi yaꞌa ja xndoꞌo xneni ya ñayii ma.
Suꞌva ñayii kandija ya ma,
masu kiꞌin i andeya ma ja chunaa i.
Kovaa ñayii ñatuu kándija ya ma,
jâ iyo i ja chunaa maa i,
vaa masu kándija i Saꞌya maa in maa tnuꞌu‑ni Suꞌsi ma.
Chukan kúu ja jin chunaa maa ñayii ma,
vaa ni kii Jesús ma,
te sukan tnuu ñuꞌu ma sukan kúu ya,
káxtnuꞌu ya ichi vaꞌa nuu o a.
Kovaa maa ñayii ma chi ni ka jatna ini‑ka i ichi nuu nee ma sana ichi nuu xtnuu ya ñuꞌu maa ya ma,
vaa ja ka saꞌa i ma chi ja uꞌvi kúu.
Vaa ndaka ñayii ka saꞌa ja uꞌvi ma,
ñatuu ka jatna ini i nuu xtnuu ya ñuꞌu maa ya ma,
te ñatuu kí koo i nuu xtnuu ya ñuꞌu maa ya ma,
sukan‑vaꞌa ñatuu na in ko ndakuñaꞌa ja ja uꞌvi kúu ja ka saꞌa i ma.
Kovaa ñayii ka saꞌa ja ndaa ma chi kí koo i kí tuꞌva i nuu tnuu ñuꞌu ya ma,
sukan‑vaꞌa jin kuni ñayii ma ja ka saꞌa i sukan tátnuni Suꞌsi ma.